壽南塘八月生朝
作者：衛宗武
朝代：宋

paragraphs: 一年最好八月月，此月迥與尋常別。
君於厥月乃誕彌，天一之精所凝結。
涵精毓秀宜不凡，神如秋水膚如雪。
蜚英騰茂載宦途，所至光明而煒曄。
一簾瑩徹照今古，妙凝夜氣冰霜潔。
芬芳滿腹貯天香，吐出篇章更奇絕。
所存者厚養者深，晚歲丰姿尤發越。
不知何物敢相干，屢月光華似消歇。
直疑蒼狗互掩蔽，恨無長軀可手抉。
又類妖蟇初啗餠，恨無利劍可殲厥。
一朝天爲掃妖邪，銀輪爛爛仍高揭。
久嗟湮晦忽清明，儼若身居廣寒闕。
相將誕節紀祥弧，連夕金波倍澄澈。
誰云弦望有盈虧，須知本體原無缺。
滿堂子女競稱觴，比似常年更懽悅。
月中自有藥長生，不勞復問長生訣。
從今夜夜長輝光，年年月月無磨折。
刀圭無惜惠仝人，使我頹齡起疲苶。